PMIndiaData/PMIndiaSum huggingface dataset:
14 वी भारत- जपान वार्षिक शिखर परिषद (19 मार्च 2022; नवी दिल्ली)

पंतप्रधान नरेंद्र मोदी यांच्या निमंत्रणावरून जपानचे पंतप्रधान महामहीम एच.ई. किशिदा फुमियो यांनी 14 व्या भारत-जपान वार्षिक शिखर परिषदेसाठी 19-20 मार्च 2022 दरम्यान नवी दिल्लीला अधिकृत भेट दिली. ही शिखर परिषद दोन्ही नेत्यांची पहिली भेट होती. यापूर्वीची भारत-जपान वार्षिक शिखर परिषद ऑक्टोबर 2018 मध्ये टोकियो येथे झाली होती. भारत आणि जपान यांच्यात त्यांच्या ‘विशेष धोरणात्मक आणि जागतिक भागीदारी’यांच्या परीप्रेक्षात बहुआयामी सहकार्य आहे. भारत-पॅसिफिक प्रदेशात शांतता, स्थिरता आणि समृद्धी यासाठी दोन्ही बाजूंना विविध क्षेत्रांतील द्विपक्षीय सहकार्याचे पुनरावलोकन आणि बळकटीकरण तसेच परस्पर हितसंबंधांच्या प्रादेशिक आणि जागतिक मुद्द्यांवर विचार विनिमय करण्याची संधी या शिखर परिषदेने उपलब्ध केली.
इंटरनॅशनल असोसिएशन ऑफ इन्शुरन्स सुपरवायर्ज म्हणून ‘आयआरडीएआय’ला केंद्रीय मंत्रिमंडळाची मान्यता, बहुपक्षीय सामंजस्य करार

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीमध्ये इंटरनॅशनल असोसिएशन ऑफ इन्शुरन्स सुपरवायजर म्हणून ‘आयआरडीएआय’ला पूर्वलक्षी प्रभावाने मान्यता देण्यात आली. यासंदर्भात बहुपक्षीय सामंजस्य करार करण्यात आला आहे. इंटरनॅशनल असोसिएशन ऑफ इन्शुरन्स सुपरवायजर ही आंतरराष्ट्रीय स्तरावर माहिती आणि सहकार्य करणारी जागतिक व्यवस्था आहे. एका बहुपक्षीय सामंजस्य कराराव्दारे या कार्यप्रणालीमध्ये भारतीय ‘आयआरडीएआय’आता सहभागी होवू शकणार आहे. वाढती वित्तीय बाजारपेठ, तसेच मोठ्या संख्येने कार्यरत असलेल्या विमा कंपन्या, म्युच्युअल फंड लक्षात घेता, माहितीची देवाण घेवाण करावी लागते. यासाठी बहुपक्षीय सामंजस्य करार करण्यात आला आहे. यानुसार ‘आयआरडीएआय’ आता एक महत्वपूर्ण संस्था बनली आहे. यामुळे पैशाचे गैरव्यवहार, तसेच आर्थिक दहशतवादाला आळा घालणे शक्य होणार आहे.
भारत आणि रशिया दरम्यान मानव अंतराळ उड्डाण  कार्यक्रमाअंतर्गत, संयुक्त उपक्रमांवरील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला भारत आणि रशिया दरम्यान मानव अंतराळ उड्डाण कार्यक्रमाअंतर्गत, संयुक्त उपक्रमांवरील सामंजस्य कराराबाबत अवगत करण्यात आले. नवी दिल्लीत १५ ऑक्टोबर २०१५ रोजी या करारावर स्वाक्षऱ्या करण्यात आल्या होत्या. प्रमुख प्रभाव : या करारामुळे भारत आणि रशिया दरम्यान सहकार्य मजबूत होईल आणि रेडियेशन शिल्डिंग, लाइफ स्पोर्ट सिस्टम, क्रू मॉड्यूल, बैठकीचे स्थळ आणि डॉकिंग प्रणाली, अंतराळ कक्ष, अंतराळ प्रवाशांसाठी प्रशिक्षण या सारख्या मानव अंतराळ उड्डाण कार्यक्रमासाठी तंत्रज्ञान आणि प्रगत प्रणाली विकसित करायला चालना मिळेल. लाभ : या करारामुळे मानवतेच्या कल्याणासाठी अंतराळ तंत्रज्ञान वापर क्षेत्रात संयुक्त उपक्रमांमध्ये वाढ होईल. एक संयुक्त कृतीगट स्थापन केला जाईल, जो करारातील तरतुदी लागू कारण्याबाबत कालावधी आणि उपाय योजनांसह कृती योजना तयार करेल.
केंद्रीय अर्थसंकल्प 2020 साठी पंतप्रधानांनी मागवल्या मत आणि सूचना

केंद्रीय अर्थसंकल्प 2020 साठी पंतप्रधान नरेंद्र मोदी यांनी MyGov वर जनतेकडून मत आणि सूचना मागवल्या आहेत. पंतप्रधान म्हणाले, “केंद्रीय अर्थसंकल्प 130 कोटी भारतीयांच्या आकांक्षांचे प्रतिनिधित्व करतो आणि भारताच्या विकासाची दिशा निश्चित करतो. यावर्षीच्या अर्थसंकल्पासाठी मी तुम्हा सर्वांना MyGov वर तुमची मत आणि सूचना देण्यासाठी निमंत्रित करतो”.
काकरापार अणु ऊर्जा प्रकल्प-3 चा निर्णायक टप्पा साध्य केल्याबद्दल पंतप्रधानांनी केले भारतीय परमाणु शास्त्रज्ञांचे अभिनंदन

काकरापार अणु ऊर्जा प्रकल्प-3 चा निर्णायक टप्पा ( सामान्य परिचालन स्थिती) साध्य केल्याबद्दल पंतप्रधान नरेंद्र मोदी यांनी भारतीय परमाणु शास्त्रज्ञांचे अभिनंदन केले आहे. आपल्या ट्वीट संदेशात पंतप्रधान म्हणतात, “काकरापार अणु ऊर्जा प्रकल्प-3 चा निर्णायक टप्पा साध्य केल्याबद्दल भारतीय परमाणु शास्त्रज्ञांचे अभिनंदन! ही स्वदेशी बनावटीची 700 मेगावॅट केएपीपी-3 अणुभट्टी ‘मेक इन इंडिया’चे गौरवशाली उदाहरण आहे. आणि भविष्यातील अशा बर्‍याच कामगिरीसाठी एक अग्रेषित करणारी गोष्ट!”
‘बायकिंग क्विन्स’ या मोटारसायकल स्वार महिलांच्या पथकानं पंतप्रधानांची भेट घेतली

‘बायकिंग क्विन्स’ या गुजरातमधल्या मोटारसायकल स्वार 50 महिलांच्या पथकाने आज नवी दिल्लीत, पंतप्रधान नरेंद्र मोदी यांची भेट घेतली. आपण 13 राज्ये आणि केंद्रशासित प्रदेशांमधून 10 हजार किलो मीटरपेक्षा जास्त प्रवास केला असून, बेटी बचाओ, बेटी पढाओ, स्वच्छ भारत यासारख्या सामाजिक मुद्यांवर जनतेशी संवाद साधल्याचे या पथकाने म्हटले आहे. 15 ऑगस्ट 2017 रोजी त्यांनी लडाख मधल्या खारदुंगला इथे तिरंगा फडकावला. पंतप्रधानांनी या पथकाच्या प्रयत्नांची प्रशंसा केली आणि त्यांच्या पुढच्या मोहिमेसाठी शुभेच्छा दिल्या.
संस्कृत दिनानिमित्त पंतप्रधानांच्या राष्ट्राला संस्कृतमधून शुभेच्छा

पंतप्रधान नरेंद्र मोदी यांनी राष्ट्राला संस्कृत दिनाच्या शुभेच्छा दिल्या असून त्यांनी जनतेला आपल्या सदिच्छा संस्कृतमधून दिल्या आहेत. संस्कृत संदेश खालील प्रमाणे – “भारतस्य समृद्धः इतिहासः संस्कृतिः परम्परा च संस्कृते अस्ति। संस्कृतस्य ज्ञानम् अस्मान् तेन समृद्ध-वैभवोपेत-अतीतेन सह योजयति |” “संस्कृतप्रेमिभ्यः तथा च अस्याः सुन्दर्याः भाषायाः पठितृभ्यः सर्वेभ्यः संस्कृतदिवस-सन्दर्भे मम हार्दिक-शुभकामनाः।” भारताचा समृध्द इतिहास, संस्कृती आणि परंपरा या संस्कृतमध्ये असून भारताचा भूतकाळ, तिचे समृध्द साहित्य आणि पिढ्यान पिढ्यांची परंपरा संस्कृतशी संलग्न आहे. संस्कृत दिनी, मी संस्कृत भाषेचे विद्यार्थी आणि विद्‌वानांना मनापासून शुभेच्छा देतो.
पंतप्रधानांनी राजस्थान दिनानिमित्त  राजस्थानच्या जनतेला शुभेच्छा दिल्या

पंतप्रधान नरेंद्र मोदी यांनी राजस्थान दिनानिमित्त राजस्थानच्या जनतेला शुभेच्छा दिल्या आहेत. एका ट्विटमध्ये पंतप्रधान म्हणाले; "शौर्य, स्वाभिमान आणि बलिदानाची ऐतिहासिक भूमी असलेल्या राजस्थानच्या सर्व नागरिकांना राजस्थान दिनाच्या कोटी-कोटी शुभेच्छा. हा प्रदेश प्रगतीच्या मार्गावर पुढे वाटचाल करत राहो अशी कामना करतो."
पंतप्रधानांनी महाकरुणा दिवस 2017 समारंभानिमित्त  लेह लडाख येथील महाबोधी आंतरराष्ट्रीय ध्यान केंद्राचे अभिनंदन केले

पंतप्रधान नरेंद्र मोदी यांनी महाकरुणा दिवस 2017 समारंभानिमित्त लेह लडाख येथील महाबोधी आंतरराष्ट्रीय ध्यान केंद्राचे अभिनंदन केले आहे. पंतप्रधान म्हणाले,” महाकरुणा दिवस 2017 समारंभानिमित्त लेह लडाख येथील महाबोधी आंतरराष्ट्रीय ध्यान केंद्राचे अभिनंदन आणि शुभेच्छा. भगवान बुद्धाचे जीवन आणि शिकवण सेवा, दया आणि त्यागाचे प्रतीक आहे. त्यांनी अहिंसा आणि मानवाच्या हाल-अपेष्टा संपवण्यावर भर दिला.”
नेपाळमधील लुंबिनी इथल्या मायादेवी मंदिराला पंतप्रधानांनी दिली भेट

नवी दिल्ली, 16 मे 2022 पंतप्रधान नरेंद्र मोदी यांनी 16 मे 2022 रोजी नेपाळमधील लुंबिनीच्या एक दिवसाच्या दौऱ्यात लुंबिनी येथील मायादेवी मंदिराला सर्वप्रथम भेट दिली. पंतप्रधानांसोबत नेपाळचे पंतप्रधान शेर बहादूर देउबा आणि त्यांच्या पत्नी डॉ.आरझू राणा देउबा उपस्थित होते. 2. मंदिराच्या आवारातील मार्कर स्टोन येथे उभय नेत्यांनी आदरांजली वाहिली, हे भगवान बुद्धांचे जन्मस्थान आहे. बौद्ध धार्मिक विधींनुसार संपन्न पूजेला ते उपस्थित होते. 3. दोन्ही पंतप्रधानांनी मंदिराशेजारी असलेल्या अशोक स्तंभाजवळ दीपप्रज्वलन केले. इ.स.पूर्व 249 मध्ये सम्राट अशोक यांनी उभारलेला हा स्तंभ लुंबिनी हे भगवान बुद्धांचे जन्मस्थान असल्याचा पहिला अभिलेखीय पुरावा मानला जातो. त्यानंतर, दोन्ही पंतप्रधानांनी बोधी वृक्षाला पाणी घातले. हे रोप बोध गया इथून आणण्यात आले होते आणि पंतप्रधान मोदी यांनी 2014 मध्ये भेट म्हणून ते दिले होते. मंदिराच्या अभ्यागत पुस्तिकेत उभय नेत्यांनी स्वाक्षरीही केली.
आंतरराष्ट्रीय महिला दिनी पंतप्रधानांचे नारी शक्तीला अभिवादन

पंतप्रधान नरेंद्र मोदी यांनी आंतरराष्ट्रीय महिला दिनी अदम्य स्त्री शक्तीला अभिवादन केले आहे. एका ट्वीटमध्ये पंतप्रधान म्हणाले, "आंतरराष्ट्रीय महिला दिनाच्या निमित्ताने आमच्या नारीशक्तीला अभिवादन! आमच्या देशातील महिलांच्या विविध कार्यकर्तृत्वाचा भारताला अभिमान आहे. विविध क्षेत्रातील महिला सशक्तीकरणाच्या दिशेने कार्य करण्याची संधी मिळणे हा आमच्या सरकारचा सन्मान आहे."
भारतीय लष्कराने संयुक्त राष्ट्रांच्या मोहिमेत अबेई येथील संयुक्त राष्ट्रांच्या शांतीरक्षक दलात महिला शांतीरक्षकांची सर्वात मोठी तुकडी तैनात केल्याबद्दल पंतप्रधानांकडून प्रशंसा

नवी दिल्ली, 6 जानेवारी 2023 भारतीय लष्कराने संयुक्त राष्ट्रांच्या मोहिमेत अबेई येथील संयुक्त राष्ट्रांच्या शांतीरक्षक दलात महिला शांतीरक्षकांची सर्वात मोठी तुकडी तैनात केल्याबद्दल पंतप्रधान नरेंद्र मोदी यांनी अभिमान व्यक्त केला आहे. भारताला संयुक्त राष्ट्रांच्या शांतता मोहिमांमध्ये सक्रिय सहभागाची परंपरा असल्याचेही पंतप्रधान म्हणाले. भारतीय लष्करातील सार्वजनिक माहिती अतिरिक्त महासंचालक यांच्या ट्विट संदेशाला उत्तर देताना पंतप्रधानांनी ट्विट संदेशात म्हटले आहे; “हे पाहून अभिमान वाटतो. संयुक्त राष्ट्रांच्या शांतता मोहिमांमध्ये सक्रिय सहभाग घेण्याची भारताची परंपरा आहे. आमच्या नारी शक्तीचा सहभाग आणखीनच स्तुत्य आहे.”
आसाम, बिहार, हिमाचलप्रदेश, झारखंड, महाराष्ट्र, मध्यप्रदेश, जम्मू-काश्मीर आणि उत्तराखंड मधील संबंधित अधिसूचित इतर मागासवर्गीय जमातीच्या केंद्रीय यादीत सुधारणा/समावेश करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज आसाम, बिहार, हिमाचलप्रदेश, झारखंड, महाराष्ट्र, मध्यप्रदेश, जम्मू-काश्मीर आणि उत्तराखंड मधील संबंधित अधिसूचित इतर मागासवर्गीय जमातीच्या केंद्रीय यादीत सुधारणा/समावेश करायला मंजुरी दिली. इतर मागास वर्गासाठीच्या राष्ट्रीय आयोगाच्या शिफारशींनुसार २५ राज्य आणि ६ केंद्राशाषित प्रदेशांमधील अधिसूचित इतर मागासवर्गीय जमातीच्या केंद्रीय यादीत एकूण २४७९ जमातींचा त्याच्या उपजातींचा समवेश करण्याची शिफारस करण्यात आली होती. सप्टेंबर २०१६ मध्ये यासंदर्भातील शेवटची अधिसूचना जरी करण्यात आली होती. दरम्यानच्या काळात, आसाम, बिहार, हिमाचलप्रदेश, झारखंड, महाराष्ट्र, मध्यप्रदेश, जम्मू-काश्मीर आणि उत्तराखंड मधील सध्याच्या इतर मागासवर्गीय जमातीच्या केंद्रीय यादीत सुधारणा/समावेश करण्याचा सल्ला एन सी बी सी ने दिला. त्यानुसार, जम्मू काश्मीर सह ८ राज्यांमध्ये एन सी बी सी ने एकूण २८ बदल करण्याची शिफारस केली
पंडित जसराज सांस्कृतिक प्रतिष्ठानच्या उद्‌घाटन समारंभाला पंतप्रधानांनी केले संबोधित

नवी दिल्ली, 28 जानेवारी 2022 पंतप्रधान नरेंद्र मोदी यांनी भारतीय शास्त्रीय संगीतातील आदरणीय व्यक्तिमत्व पंडित जसराज यांच्या जयंतीनिमित्त त्यांना श्रद्धांजली वाहिली. पंतप्रधानांनी पंडित जसराज यांच्या संगीतातील अमर उर्जेबद्दल सांगितले आणि त्यांचा गौरवशाली वारसा जिवंत ठेवल्याबद्दल दुर्गा जसराज आणि पंडित शारंग देव यांची प्रशंसा केली. पंडित जसराज सांस्कृतिक प्रतिष्ठानच्या उद्‌घाटन समारंभात व्हिडिओ कॉन्फरन्सिंगद्वारे पंतप्रधान बोलत होते. भारतीय संगीत परंपरेतील ऋषीमुनींनी दिलेल्या अगाध ज्ञानाचा पंतप्रधानांनी उल्लेख केला. मोदी म्हणाले की ब्रह्मांड संचालित करणारी शक्ती नाद रूप असून हा ऊर्जेचा प्रवाह जाणून घेण्याचे सामर्थ्यच भारतीय शास्त्रीय संगीत परंपरेला असाधारण बनवते. "संगीत हे असे एक माध्यम आहे जे आपल्याला आपल्या सांसारिक कर्तव्यांची जाणीव करून देते आणि ते आपल्याला सांसारिक सीमा ओलांडण्यास मदत करते" असे पंतप्रधान म्हणाले. भारतातील कला आणि संस्कृतीचा समृद्ध वारसा जतन करण्याच्या ध्येयाबद्दल पंतप्रधानांनी पंडित जसराज सांस्कृतिक प्रतिष्ठानची प्रशंसा केली. त्यांनी प्रतिष्ठानला तंत्रज्ञानाच्या या युगातील दोन प्रमुख बाबींवर लक्ष केंद्रित करायला सांगितले. ते म्हणाले की, जागतिकीकरणाच्या या युगात भारतीय संगीताने आपली ओळख निर्माण केली पाहिजे. ते म्हणाले की, योग दिनाच्या अनुभवाने सूचित केले आहे की जगासाठी हा भारतीय वारसा लाभदायक ठरला आहे आणि भारतीय संगीतामध्येही मानवी अंतर्मनाला स्पर्श करण्याची क्षमता आहे . “जगातील प्रत्येक व्यक्तीला भारतीय संगीताबद्दल जाणून घेण्याचा, शिकण्याचा आणि लाभ घेण्याचा अधिकार आहे. हे पवित्र कार्य पूर्ण करणे ही आपली जबाबदारी आहे,” असे ते म्हणाले. दुसरे म्हणजे, आजच्या युगात जेंव्हा तंत्रज्ञानाचा प्रभाव सर्वव्यापी असताना संगीत क्षेत्रातही तंत्रज्ञान आणि माहिती तंत्रज्ञान क्रांती व्हायला हवी, असे पंतप्रधान म्हणाले. त्यांनी भारतीय वाद्ये आणि परंपरांवर आधारित केवळ संगीताला समर्पित स्टार्टअप्स निर्माण करण्याचे आवाहन केले. काशीसारख्या संस्कृती आणि कला केंद्रांच्या पुनरुज्जीवनाशी संबंधित अलिकडच्या प्रयत्नांचाही त्यांनी उल्लेख केला. पंतप्रधान म्हणाले की, पर्यावरण संरक्षण आणि निसर्गावरील प्रेमाच्या माध्यमातून भारताने जगाला सुरक्षित भविष्याचा मार्ग दाखवला आहे. “वारसा आणि विकासाच्या भारताच्या या प्रवासात ‘सर्वांच्या प्रयत्नांची जोड मिळायला हवी असे आवाहन त्यांनी केले.
चीनचे उपराष्ट्रपती ली युवानचाओ यांनी पंतप्रधानांची भेट घेतली

चीनचे उपराष्ट्रपती ली युवानचाओ यांनी आज पंतप्रधान नरेंद्र मोदी यांची भेट घेतली. यावेळी पंतप्रधानांनी चीनचे राष्ट्रपती शी जिनपिंग यांचा गेल्यावर्षीचा भारत दौरा आणि स्वत: यावर्षी मे महिन्यात केलेल्या चीन दौऱ्याचे स्मरण केले. आर्थिक आणि विकासात्मक भागीदारी वृध्दिंगत करण्याच्या अनेक संधी भारत आणि चीनकडे आहेत. भारत आणि चीन मधील सहकार्य वाढविण्यासाठी रेल्वे, स्मार्ट सिटीज्‌, पायाभूत सुविधा तसेच शहरी वाहतूक यासारख्या क्षेत्रांमध्ये अनेक संधी उपलब्ध असल्याचे यावेळी पंतप्रधानांनी अधोरेखित केले. भारतामधील चीनच्या वाढत्या गुंतवणूकीचे पंतप्रधानांनी स्वागत केले तसेच भारतात येणाऱ्या चीनी पर्यटकांची संख्या वाढेल अशी आशा व्यक्त केली. भारत आणि चीनमधील प्राचीन सांस्कृतिक संबंध लोकांचे एकमेकांतील संबंध वृध्दिंगत करण्यासाठी प्रेरक ठरतील. भारत आणि चीनमधील शांतीपूर्ण सहकार्यात्मक आणि स्थिर संबंध हे क्षेत्रीय व वैश्विक शांती आणि समृध्दीसाठी महत्वपूर्ण आहेत, यावर उभय देशाच्या नेत्यांनी सहमती दर्शवली.
1 जानेवारी 97 पासून एनएचपीसी, नॉर्थ ईस्ट इलेक्ट्रिक पॉवर कॉर्पोरेशन, टीएचडीसी इंडिया, एसजेव्हीएनच्या मंडळ स्तर कार्यकारी स्तराच्या खालील वेतनमान नियमिततेला मंत्रिमंडळाची मंजुरी

1 जानेवारी 97 पासून एनएचपीसी अर्थात राष्ट्रीय जल विद्युत महामंडळ, नॉर्थ ईस्ट इलेक्ट्रिक पॉवर कॉर्पोरेशन, टीएचडीसी इंडिया (पूर्वीचे टेहरी जल विकास महामंडळ), सतलज जल विद्युत निगम अर्थात एसजेव्हीएनच्या मंडळ स्तर कार्यकारी स्तराच्या खालील वेतनमान नियमिततेला केंद्रीय मंत्रिमंडळाने मंजुरी दिली आहे. विद्युत मंत्रालयाच्या 4-4-2006 आणि 1-9-2006 च्या आदेशानुसार हे लागू करण्यात आले होते. अंमलबजावणी धोरण मंजुरीमुळे, विद्युत मंत्रालयाच्या 4-4-2006 आणि 1-9-2006 च्या आदेशानुसार जलविद्युत क्षेत्रातल्या केंद्रीय सार्वजनिक उद्योगांद्वारा लागू करण्यात आलेले वेतनमान नियमित केले जाईल. प्रभाव यामुळे,जलविद्युत क्षेत्रातल्या सार्वजनिक उद्योगात 1-1 2007 पूर्वी दाखल झालेल्या 5224 कार्यकारीना याचा लाभ होणार आहे. यामुळे जलविद्युत क्षेत्रातल्या सार्वजनिक उद्योगातल्या कार्यकारीना प्रोत्साहन मिळणार आहे. व्यय वेतनमान नियमिततेसाठी सुमारे 323 कोटी रुपयांचा खर्च अपेक्षित आहे. पूर्वपीठीका एनटीपीसी/ तेल क्षेत्रानुसार कामगार आणि बिगर कार्यकारी यांच्या केंद्रीय कृत श्रेणीच्या वेतनमानात सुधारणा केल्याने 01.01.1997 पासून एनएचपीसी,नॉर्थ ईस्ट इलेक्ट्रिक पॉवर कॉर्पोरेशन,टीएचडीसी इंडिया,एसजेव्हीएनच्या कार्यकारींच्या वेतनमानात विषमता होती.कामगार आणि पर्यवेक्षक यांचे वेतन ई 1 श्रेणीच्या कार्यकारी पेक्षा अधिक होते. मंत्रिमंडळ आणि सचिव समितीने याधीही या प्रस्तावावर विचार केला होता.
नर्मदेच्या  बांधाऱ्याची कोनशिला पंतप्रधान नरेंद्र मोदी यांच्या हस्ते ठेवण्यात आली, त्या प्रसंगी सार्वजनिक सभेला पंतप्रधान मोदी यांनी केलेले संबोधन

पंतप्रधान नरेंद्र मोदी यांनी आज नर्मदा नदीच्या ‘भडभूट’ बांधार्याची कोनशिला ठेऊन उदघाटन केले. सार्वजनिक सभेला संबोधित करताना पंतप्रधानांनी, उदना (सूरत, गुजरात) आणि जयनगर (बिहार) दरम्यान अंत्योदय एक्स्प्रेस ला हिरवी झेंडी दाखवून या एक्सप्रेसची ही सुरवात केली. तसेच गुजरात नर्मदा फर्टिलायझर कार्पोरेशन लि. च्या विविध प्रकल्पांचे उदघाटन हि पंतप्रधान नरेंद्र मोदी यांच्या हस्ते करण्यात आले. जनतेला संबोधित करताना पंतप्रधान म्हणाले की, अंत्योदय एक्स्प्रेस हा एक प्रशंसनीय उपक्रम आहे जो विशेषत: उत्तर प्रदेश किंवा बिहारमधील लोकांशी जोडला जातो आणि जे घरापासून दूर राहून काम करतात. त्यांना उत्तर प्रदेश आणि बिहार दरम्यान धावणाऱ्या या एक्सप्रेस मुळे छट पूजेसाठी घरी जाणे सोपे होणार आहे मोदी पुढे म्हणाले की, पशुपालन व्यवसायातील गुजरातच्या प्रगतीमुळे शेतकऱ्यांना मदत झाली असून, त्यांनी उत्तर प्रदेशचे मुख्यमंत्री योगी आदित्यनाथ यांना पशू आरोग्य मेळाच्या अभ्यासासाठी गुजरातला अभ्यास चमू पाठविण्याबाबत विचारले होते. ते म्हणाले की, वाराणसीत नुकताच अशाच प्रकारच्या मेळाव्याचे आयोजित करण्यात आला होते , ज्यामध्ये पंतप्रधानांना भेट देण्याची संधी मिळाली . नीम आवरण असलेल्या युरिया मुळे शेतक-यांना मदत झाली असून यामधील भ्रष्टाचार तसेच चोरी च्या प्रकरणांना पूर्णविराम मिळाला. आहे असेही मोदी यांनी सांगितले.
मन की बात कार्यक्रमाच्या पुढील भागासाठी पंतप्रधानांनी सूचना मागितल्या

आकाशवाणीवरुन प्रसारित होणाऱ्या “मन की बात” कार्यक्रमाचा पुढील भाग 29 नोव्हेंबर 2015 रोजी प्रसारित होणार असून पंतप्रधान नरेंद्र मोदी यांनी या कार्यक्रमासाठी नागरिकांकडून वर MyGov.in सूचना पाठवण्यास सांगितले आहे. 29 नोव्हेंबरला प्रसारित होणाऱ्या मन की बात कार्यक्रमासाठी तुम्ही आपले विचार https://mygov.in/group-issue/inputs-prime-ministers-mann-ki-baat-29th-november-2015/. वर पाठवावेत. तुम्ही 1800 3000 7800 वर दूरध्वनी करुन देखील मन की बात कार्यक्रमाच्या पुढील भागासाठी आपला संदेश ध्वनीमुद्रित करु शकता असे पंतप्रधानांनी आपल्या संदेशात सांगितले आहे.
हार्ट ऑफ आशिया, सहाव्या मंत्रीस्तरीय परिषदेच्या उदघाटनप्रसंगी पंतप्रधान नरेंद्र मोदी यांचे संबोधन

अफगाणिस्तानचे राष्ट्राध्यक्ष, महामहिम, डॉ.मोहंमद अश्रफ घनी, अफगाणिस्तानचे पराष्ट्र व्यवहार मंत्री सलाहुद्दीन रब्बानी, मंत्रिमंडळातले माझे सहकारी अरुण जेटली, परराष्ट्र व्यवहार मंत्री, शिष्टमंडळाचे प्रतिनिधी, पुरुष आणि महिला वर्ग, नमस्कार, सत श्री अकाल हार्ट ऑफ आशिया, अफगाणिस्तानसंदर्भातली इस्तंबूल प्रोसेस, 6 व्या मंत्रीस्तरीय परिषदेच्या उदघाटन सत्रात आपले विचार मांडायची संधी मिळणे हा सन्मान आहे. आपले मित्र आणि भागीदार, अफगाणिस्तानचे राष्ट्राध्यक्ष अश्रफ घनी यांच्यासमवेत या परिषदेचे संयुक्त उदघाटन करणे ही विशेष आनंदाची बाब आहे. माझे निमंत्रण स्वीकारून या परिषदेला उपस्थित राहून परिषदेची शोभा वाढवल्याबद्दल घनी यांचे मी आभार मानतो. सुवर्ण मंदिराबरोबरच साधेपणा, सौदर्य, आणि अध्यात्म यांचा वसा लाभलेल्या अमृतसरमधे तुम्हा सर्वांचे स्वागत करताना मला अधिकच आनंद होत आहे. शीख गुरुनी पवित्र केलेले हे ठिकाण शांतता आणि मानवतेचे प्रतीक आहे, जनतेसाठी, सर्व धर्मांसाठी खुले आहे. इथले रस्ते, बागा आपल्याला थोर पराक्रम आणि महान त्यागाच्या कहाण्या सांगतात. इथल्या रहिवाशांनी आपल्या जाज्वल्य देशभक्ती आणि निःस्वार्थी परोपकारी वृत्तीने शहराची जडणघडण केली आहे. उद्यमशीलता, सृजनशीलता आणि कठोर परिश्रमाने अमृतसरने, अफगाणिस्तानबरोबरचे जुने संबंध आणि स्नेह जोपासला आहे. पहिले शीख गुरु,बाबा गुरु नानक देव जी यांच्या शिष्यात अफगाणीचा समावेश होता, ज्यांनी 15 व्या शतकात काबूलमध्ये उपदेश केला. अफगाणी मूळ असलेले सुफी संत बाबा हजरत शेख यांचा पंजाबमध्ये असलेला दर्गा आजही अफगाणिस्तानमधल्या लोकांसह सर्व पंथासाठी वंदनीय आहे. माणसाची ये-जा, व्यापाराचा ओघ या सर्वांचा तिठा म्हणजे अमृतसरमधला ग्रँड ट्रंक रोड, हा रस्ता म्हणजे जणू काही आशियाची सर्वात जुनी आणि सर्वात मुख्य धमनीच आहे. अफगाणिस्तानचा विकास, आर्थिक प्रगती आणि स्थैर्य यासाठी मोलाचे असणारे दळणवळण अमृतसर मजबूत करते. महामहिम, उपस्थित स्त्री-पुरुषहो, या शतकाच्या सुरवातीला आंतरराष्ट्रीय समूह व्यापक प्रमाणात अफगाणिस्तानशी संलग्न राहिला. जगातल्या प्रमुख सत्ता, संबंधित देशांनी राजकीय, सामाजिक, लष्करी, आर्थिक, तसेच विकासात्मक बहुविध कार्यक्रमाद्वारे अफगाणिस्तानला सहकार्य केले. आज इथे जमलेले सर्वजण, अफगाणिस्तानमधल्या राजकीय स्थैर्य आणि चिरकालीन शांततेसाठी कटिबद्धताच दृढ करत आहेत. हे अपूर्ण कार्य प्रगतीपथावर नेण्यासाठी आपली कृती आणि वक्तव्य केंद्रित असले पाहिजे. आणि अफगाणिस्तानच्या मदतीसाठी :
रिओ ऑलिंपिकला जाणाऱ्या भारतीय क्रीडापटूंना पंतप्रधानांच्या ट्विटरच्या माध्यमातून शुभेच्छा

रिओ ऑलिंपिक स्पर्धेसाठी जाणाऱ्या भारतीय क्रीडा चमूची पंतप्रधान नरेंद्र मोदी यांनी आज भेट घेतली. यावेळी 60 पेक्षा अधिक खेळाडू उपस्थित होते. खेळाडूंशी अनौपचारिक बातचीत करुन पंतप्रधानांनी प्रत्येक खेळाडूला शुभेच्छा दिल्या. या संदर्भातील क्रीडापटूंबरोबरची छायाचित्रे पंतप्रधानांनी ट्विटर द्वारे प्रसारित केली आहेत. यावेळी पंतप्रधानांनी क्रीडापटूंशी संवाद साधला तसेच त्यांच्याबरोबर “सेल्फी” ही काढले. काही खेळाडूंनी पंतप्रधानांशी केलेली बातचीत, छायाचित्रे समाजमाध्यमाद्वारे प्रसारित केली आहेत, त्यांचीही “रिट्विट” करुन पंतप्रधानांनी दखल घेतली. यामध्ये मनोज कुमार, योगेश्वर दत्त या खेळाडूंचा समावेश आहे.
रथ यात्रेनिमित्त पंतप्रधानांकडून जनतेला शुभेच्छा

थ यात्रेच्या निमित्ताने पंतप्रधान नरेंद्र मोदी यांनी जनतेला शुभेच्छा दिल्या आहेत. भारतीय संस्कृतीमध्ये रथयात्रेच्या महत्त्वाविषयी पंतप्रधानांनी आपला दृष्टिकोन मांडणारा अलीकडेच प्रसारण झालेल्या मन की बात या कार्यक्रमातील एक व्हिडिओ देखील सामाईक केला आहे. पंतप्रधानांनी ट्वीट संदेशात म्हटले आहे; "रथ यात्रेच्या या विशेष दिवसानिमित्त शुभेच्छा. भगवान जगन्नाथाची आमच्यावर नेहमी कृपा राहू देत यासाठी आम्ही प्रार्थना करत आहोत. आम्हा सर्वांना चांगले आरोग्य आणि आनंद लाभू दे. अलीकडेच #MannKiBaat मध्ये मी रथ यात्रेविषयी आणि भारतीय संस्कृतीमध्ये रथयात्रेचे असलेले महत्त्व याबददल काय म्हणालो होतो, ते सामायिक करत आहे."
पंतप्रधानांकडून महाशिवरात्री आणि हेरातच्या शुभेच्छा

पंतप्रधान नरेंद्र मोदी यांनी जनतेला महाशिवरात्री आणि हेरातच्या शुभेच्छा दिल्या आहेत. हेरात मुबारक असे पंतप्रधानांनी आपल्या संदेशात म्हटले आहे. सर्वांना शांतता आणि समृद्धी लाभो असे सांगत प्रत्येकाच्या सुख आणि आरोग्यासाठी प्रार्थना केली आहे.
पंतप्रधानांची केरळच्या मुख्यमंत्र्यांबरोबर तेथील पूरस्थितीबाबत चर्चा

पंतप्रधान नरेंद्र मोदी यांनी केरळचे मुख्यमंत्री पिनारई विजयन यांच्याशी राज्यातील पूरस्थितीबाबत संवाद साधला. पंतप्रधान म्हणाले, ‘आज सकाळी पुन्हा एकदा केरळचे मुख्यमंत्री पिनारई विजयन यांच्याशी बोललो. आम्ही राज्यातील पूरस्थितीबाबत चर्चा केली. राज्यातील मदत आणि बचाव कार्याला वेग देण्याच्या सूचना संरक्षण मंत्रालयाला दिल्या आहेत. केरळच्या जनतेच्या सुरक्षा आणि आरोग्यासाठी प्रार्थना करतो.’
एन सी सी च्या रॅलीत पंतप्रधानांचे भाषण

पंतप्रधान नरेंद्र मोदी यांनी आज नवी दिल्लीत एनसीसी म्हणजेच राष्ट्रीय छात्र सेनेच्या कॅडेट्सशी संवाद साधला. जेव्हाही आपण नवी एनसीसीच्या कॅडेट्स सोबत असतो तेव्हा जुन्या आठवणींना उजाळा मिळतो असे पंतप्रधान म्हणाले. गेल्या एक वर्षात एन सी सी कॅडेट्सनी विविध उपक्रमांमध्ये सहभाग घेतला. स्वच्छ भारत अभियान, डिजिटल व्यवहारांचा प्रचार अशा उपक्रमांमध्ये कॅडेट्स सहभागी झाले. त्याशिवाय, केरळच्या पुरानंतर झालेल्या बचाव आणि मदत कार्यात या कॅडेट्सचा उत्स्फूर्त सहभाग घेतला, याबद्दल त्यांनी आनंद व्यक्त केला. सगळे जग आज भारताकडे एक चमकता तारा महणून बघत आहे, असे पंतप्रधान म्हणाले. भारतामध्ये केवळ विविध क्षमताच नाही, तर त्या दडलेल्या क्षमतांना संधी देण्याची व्यवस्थाही आहे, असा विश्वास मोदी यांनी व्यक्त केला. अर्थव्यवस्था असो की संरक्षण क्षेत्र, भारताच्या क्षमता आज सगळ्या क्षेत्रात विस्तारल्या आहेत. भारत कायमच शांततेचा पुरस्कर्ता राहिला आहे,मात्र देशाच्या सुरक्षेसाठी कोणतेही पाऊल उचलण्यास आम्ही कचरणार नाही, असेही त्यांनी स्पष्ट केले. संरक्षण आणि सुरक्षेविषयी गेल्या साडे चार वर्षात अनेक पावले उचलली गेल्याचे त्यांनी सांगितले. आण्विक क्षेत्रात नाभिकीय त्रिकोण साधलेल्या फार कमी देशांमध्ये भारताचा समावेश होतो, ही अतिशय अभिमानाची गोष्ट आहे असे पंतप्रधान म्हणाले. जेव्हा देश सुरक्षित असेल तेव्हाच युवकांना आपली स्वप्ने सत्यात साकारता येतील, असे मोदी यांनी सांगितले. कॅडेट्सना घ्याव्या लागणाऱ्या परिश्रमांचा त्यांनी उल्लेख केला. विशेषतः गावातून किंवा छोट्या शहरातून आलेल्या कॅडेट्सनी घेतलेल्या मेहनतीचे त्यांनी कौतुक केले. याच संदर्भात त्यांनी ॲथलीट हिमा दासचा उल्लेख केला. गुणवत्तेला कठोर परिश्रमांची जोड दिली, तर यश निश्चित मिळते, असं मोदी म्हणाले. देशातील व्हीआयपी संस्कृती ईपीआय म्हणजेच ‘एव्हरी पर्सन इज इम्पोर्टंट’ मध्ये बदलण्याचा सरकारचा प्रयत्न सुरु आहे, असे मोदी म्हणाले. कॅडेट्स नी सराव प्रकारच्या नकारात्मकतेपासून दूर राहावे असा सल्ला देत, स्वतः आणि देशाच्या हितासाठी काम करण्याचे आवाहन त्यांनी केले. महिलांना समान संधी देण्यासाठी सरकारने अनेक पावले उचलली आहेत, असे त्यांनी सांगितले. भारतीय हवाईदलात पहिल्यांदाच महिला फायटर पायलट नियुक्त झाल्या आहेत, असे पंतप्रधान म्हणाले. नव्या भारतात भ्रष्टाचाराला कोणतेही स्थान नसेल, असे ठाम प्रतिपादन पंतप्रधानांनी केले. जे भ्रष्टाचार करतात, त्यांना क्षमा केली जाणार नाही, असे त्यांनी सांगितले. स्वच्छ भारत आणि डिजिटल इंडीया सारख्या उपक्रमांमध्ये युवकांनी घेतलेल्या सहभागाचे त्यांनी कौतुक केले. सरकारच्या कल्याणकारी योजनांची माहिती जनतेपर्यत पोहोचवावी असे आवाहन त्यांनी केले. आगामी निवडणुकांमध्ये सर्व युवकांनी मतदानाचा अधिकार बजावावा, असे आवाहनही त्यांनी केले. दिल्लीत गेल्या काही काळात अनेक नवी स्मृतिस्थळे आणि वारसास्थळे निर्माण झाली आहेत, तिथे कॅडेट्सनी नक्की भेट द्यावी, असे मोदी म्हणाले. या संदर्भात त्यांनी लाल किल्यातील क्रांती मंदिर, अलीपूर रोड येथील डॉ बाबासाहेब आंबेडकर यांचे महापरिनिर्वाण स्थान अशा स्थळांचा उल्लेख केला. या स्थळांना भेट दिल्यावर जनतेसाठी कार्य करण्याची नवी उर्जा मिळते, असे पंतप्रधान म्हणाले.
शहीद भगतसिंग यांच्या जयंतीनिमित्त पंतप्रधानांचे त्यांना अभिवादन

नवी दिल्‍ली, 28 सप्‍टेंबर 2022 पंतप्रधान नरेंद्र मोदी यांनी शहीद भगतसिंग यांच्या जयंतीनिमित्त त्यांना अभिवादन केले आहे. शहीद भगतसिंग यांच्याबाबतच्या आपल्या विचारांचा एक व्हिडिओसुद्धा पंतप्रधानांनी शेअर केला आहे. एका ट्विटमध्ये पंतप्रधान म्हणाले आहेत की, "शहीद भगत सिंग यांना त्यांच्या जयंतीनिमित्त मी नमन करतो. त्यांनी दाखवलेले धाडस आपल्यासाठी प्रेरक आहे. आपला देश घडविण्यासाठीच्या त्यांच्या दृष्टीकोनाप्रती आम्ही आमच्या वचनबद्धतेचा पुनरुच्चार करतो."
पंतप्रधान नरेंद्र मोदी आणि युरोपियन परिषदेचे अध्यक्ष चार्ल्स मिशेल यांच्यात दूरध्वनीद्वारे संवाद

पंतप्रधान नरेंद्र मोदी यांनी आज युरोपियन परिषदेचे अध्यक्ष चार्ल्स मिशेल यांच्याशी दूरध्वनीद्वारे संवाद साधला. कोविड-19 महामारी संदर्भात भारत आणि युरोपियन महासंघ यामधली परिस्थिती आणि उपाययोजना याबाबत दोन्‍ही नेत्यांनी चर्चा केली. या महामारीच्या पार्श्वभूमीवर आवश्यक औषध उत्पादन पुरवठ्यासह परस्पर सहकार्य वृद्धिंगत झाल्याची या नेत्यांनी प्रशंसा केली. कोविड-19 चा आरोग्य आणि आर्थिक क्षेत्रावर होणाऱ्या परिणामांचा समर्थपणे मुकाबला करण्यासाठी प्रादेशिक आणि जागतिक सहकार्य महत्वाचे असल्याचे या नेत्यांनी मान्य केले. भारत-युरोपियन महासंघ यांच्यातली धोरणात्मक भागीदारी दृढ करण्यासाठीच्या कटिबद्धतेचा उभय नेत्यांनी पुनरुच्चार केला. भारत-युरोपियन महासंघ यांच्यातल्या पुढच्या बैठकीसाठी विषय पत्रिका निश्चित करण्यासाठी उभय अधिकाऱ्यांनी एकत्र काम करण्याला या नेत्यांनी मान्यता दिली. या संकटामुळे समोर येणाऱ्या पैलूंबाबत आणि कोविड नंतरच्या परिस्थिती संदर्भात परस्परांच्या संपर्कात राहण्यावर या नेत्यांनी सहमती दर्शवली.